b'\n_START_ARTICLE_\nIvan Nikitovi\xc4\x8d Ko\xc5\xbeedub\n_START_SECTION_\n\xc5\xbdivljenje\n_START_PARAGRAPH_\nKo\xc5\xbeedub se je rodil 8. junija 1920 ukrajinski kme\xc4\x8dki dru\xc5\xbeini v vasi Obra\xc5\xbeejevka (dana\xc5\xa1nja \xc5\xa0kostka regija). _NEWLINE_Po kon\xc4\x8dani osnovni \xc5\xa1oli in kemi\xc4\x8dno-in\xc5\xbeenirski tehni\xc5\xa1ki \xc5\xa1oli in opravljenem letalskem izobra\xc5\xbeevanju je leta 1940 vstopil v Rde\xc4\x8do armado. Naslednje leto je kon\xc4\x8dal \xc5\xa1olanje na \xc4\x8cugujevski voja\xc5\xa1ko-letalski pilotski \xc5\xa1oli, kjer je nato ostal kot in\xc5\xa1truktor_NEWLINE_Zaradi za\xc4\x8detka nem\xc5\xa1kega napada na Sovjetsko zvezo se je letalska \xc5\xa1ola umaknila v Centralno Azijo. Ker si je \xc5\xbeelel aktivno udele\xc5\xbeiti vojne, je ve\xc4\x8dkrat zaprosil za premestitev na fronto. \xc5\xa0ele novembra 1942 so mu to omogo\xc4\x8dili in ga poslali v Ivanovo, kjer se je priklju\xc4\x8dil 240. lovskemu letalskemu polku 302. juri\xc5\xa1ne letalske divizije. Marca 1943 je bila divizija dodeljena Vorone\xc5\xa1ki fronti._NEWLINE_26. marca je poletel na svoj prvi bojni polet v letalu La-5; polet se je kon\xc4\x8dal neuspe\xc5\xa1no. V spopadu je bilo letalo po\xc5\xa1kodovano in ob prihodu na letali\xc5\xa1\xc4\x8de pa ga je obstreljevala \xc5\xa1e lastna protiletalska obramba; kljub vsem po\xc5\xa1kodbam je uspe\xc5\xa1no pristal. Posledi\xc4\x8dno je mesec dni letel s starimi letali, dokler ni dobil novega La-5. Takrat je bil tudi dodeljen Stepski fronti. 6. julija 1943, med bitko pri Kursku, je dosegel svojo prvo zra\xc4\x8dno zmago, ko je sestrelil nem\xc5\xa1ki Junkers Ju-87. Naslednji dan je bil sam sestreljen, a 9. julija je uspel sestreliti dva lovca Me 109. Avgusta 1943 je bil imenovan za poveljnika eskadrilje._NEWLINE_Kot 1472. je 4. februarja 1944 prejel svoj prvi naziv heroja Sovjetske zveze za 146 bojnih poletov in 20 sestreljenih sovra\xc5\xbenikovih letal._NEWLINE_Konec junija je zapustil frontno enoto in bil dodeljen \xc5\xa1olskemu polku. Toda \xc5\xbee avgusta 1944 je bil postavljen za namestnika poveljnika 176. gardnega lovskega letalskega polka, ki je bil opremljen z letali La-7; Ko\xc5\xbeedub je s tem tipom letala nato letel vse do konca vojne._NEWLINE_19. avgusta 1944 je prejel drugi naziv heroja Sovjetske zveze za opravljenih 256 bojnih poletov in 48 sestreljenih sovra\xc5\xbenikovih letal._NEWLINE_15. februarja 1945 je uspel sestreliti tudi prvo reaktivno letalo - nem\xc5\xa1ki lovec Me 262. Do konca druge svetovne vojne je tako opravil 330 bojnih poletov, sodeloval v 120 zra\xc4\x8dnih bojih in sam sestrelil 62 sovra\xc5\xbenikovih letal. Poleg tega je sestrelil tudi dva ameri\xc5\xa1ka lovca P-51, ki ga naj bi po njegovih besedah prva napadla._NEWLINE_Po vojni je 18. avgusta 1945 prejel svoj tretji naziv heroja Sovjetske zveze za izkazano voja\xc5\xa1ko profesionalnost in osebni pogum. Ostal je \xc5\xa1e vedno v Sovjetskem vojnem letalstvu. Leta 1949 je kon\xc4\x8dal \xc5\xa1olanje na letalski akademiji in leta 1956 \xc5\xa1e general\xc5\xa1tabno akademijo \xc2\xbbVoro\xc5\xa1ilov\xc2\xab. Med korejsko vojno je poveljeval 324. juri\xc5\xa1ni letalski diviziji, a so mu prepovedali, da bi sam letel. Med vojno so njegovi piloti sestreli 239 sovra\xc5\xbenikovih letal._NEWLINE_Med letoma 1964 in 1971 je bil prvi namestnik letalskega poveljnika Moskovskega voja\xc5\xa1kega okro\xc5\xbeja. Od leta 1971 je nato slu\xc5\xbeil v generalnem poveljstvu vojnega letalstva in od leta 1978 v skupini generalnega in\xc5\xa1pektorja sovjetskega obrambnega ministrstva. Leta 1985 je bil povi\xc5\xa1an v mar\xc5\xa1ala. Umrl je 8. avgusta 1991; pokopan je bil 12. avgusta v Moskvi._NEWLINE_Pokopan je na moskovskem pokopali\xc5\xa1\xc4\x8du Novodevi\xc4\x8di.'